
Héber nyelvű bejegyzések a XVI-XVIII. Századi album amicorumokban

 
Dolgozatomban a XVI–XVIII. századi magyarországi peregrinusok héber nyelvű bejegyzéseit elemzem. Mivel katolikus albumokban nem találtam héber inscriptiót, így az összegyűjtött 437 albumbejegyzés csak protestáns tulajdonosokhoz, illetve bejegyzőkhöz köthető. Ezeknek a személyeknek az élettörténetét végignézve kiválasztottam, kik azok, akik valóban foglalkoztak a héber nyelvvel, hányan voltak esetleg héber nyelvtanárok. Az összesített adatok alapján, habár hosszútávon nem lettek sokan a tulajdonosok közül hebraisták, kiderült, hogy az egyetemi képzésben résztvevők elég magas szintű nyelvoktatásban részesültek, és a bejegyzések nagy száma miatt egyértelművé vált, hogy a héber nyelv egyfajta divatnak is örvendett a protestánsok körében. Azon túl, hogy a dolgozat a hazai hebraisztika tudománytörténetéhez egy eddig ismeretlen adalék, az itt felfejtett külföldi kapcsolatok megvilágítják a peregrináció működését és hatásait hazánk művelődéstörténetére. A dolgozatból kiderül, mik voltak a legkedveltebb idézetek, kik jegyeztek be héberül az emlékkönyvekbe, illetve mely egyetemeken és milyen arányban fordulnak elő ezek az idézetek. A kutatás eredményei felhasználhatóak egy-egy peregrinus élettörténetének vizsgálatakor, de a kora újkori magyar-külföldi kapcsolatok vizsgálatához is hasznos információkat nyújthatnak.
 



